Kommunistliku süsteemi krahh pärast NSV Liidu ja Jugoslaavia lagunemist tõi kaasa ka uut tüüpi diktatuuride tekkimise. Kui 90-te alguse liberaalse demokraatia võidukäigu usus eeldati, et NSV Liidu ja Jugoslaavia varemetel tekivad demokraatlikud riigid, siis kümnend hiljem tuli tõdeda, et see ootus ei osutunud tegelikkuseks. Demokraatia juurdus esialgu üksnes Sloveenias ja peale kindralist president Tudjmani  surma ka Horvaatias. Makedoonias ning Bosnias ja Hertsegovinas, kes elasid üle kodusõjad, on küll demokraatlikud valitsused, kuid võrdlemisi ebastabiilne siseolukord. Jäänuk-Jugoslaavia (Serbia ja Montenegro) demokraatia juurutati pommilennukite abil Kosovo kriisi ajal.